23. Plan european de relansare economică (
Înainte de votare:
Gunnar Hökmark
Doamnă preşedintă, aş dori să informez grupul nostru că s-a strecurat o greşeală în lista noastră de vot referitoare la amendamentul 113: în lista de vot ar trebui să apară un plus, şi nu un minus.
Elisa Ferreira
raportoare -Doamnă preşedintă, este vorba doar de a schimba formularea din paragraful 93 privind finanţarea de stat cu "cât mai repede posibil”, în loc de "atunci când condiţiile economice o permit”, astfel cum a fost convenit cu raportorii alternativi.
Alain Lipietz
(FR) Doamnă preşedintă, este o schimbare pur tehnică. Există o greşeală de editare a amendamentului nostru. Există o liniuţă care a fost formulată după cum urmează: "accelerarea eliminării barierelor”. Am înlocuit această formulare cu "eliminarea barierelor nejustificate”, dar, din păcate, vechiul paragraf, vechea liniuţă a rămas în textul amendamentului. Prin urmare, am modificat uşor a treia liniuţă şi nu există niciun motiv să păstrăm vechea versiune.
Martin Schulz
(DE) Doamnă preşedintă, vă puteţi da seama din răspunsul entuziast al Grupului Partidului Popular European (Creştin-Democrat) şi al Democraţilor Europeni la intervenţia mea cât de bine au decurs lucrurile în timpul votului nostru.
Aş dori să-i mulţumesc colegei mele, doamna Ferreira, care a muncit foarte mult pentru a se ajunge la acest rezultat. Aş dori, de asemenea, să mulţumesc dlui Hökmark, dnei Herczog, dlui Bullmann şi dlui Lehne, care, după părerea mea, au lucrat foarte mult la rezoluţia similară privind Lisabona.
Totuşi, puteţi vedea din reacţia grupului PPE-DE că a fost o atmosferă stimulantă. Am dori să vă mulţumim pentru că aţi votat cu noi pentru eliminarea paradisurilor fiscale şi pentru solidaritatea între statele membre. În urmă cu câteva minute, situaţia părea diferită. Este meritul dumneavoastră că aţi încurajat răspândirea democraţiei sociale. Este un aspect pozitiv pentru Parlamentul European, care s-a orientat către stânga.
(Aplauze din stânga şi proteste din dreapta)
Daniel Cohn-Bendit
(FR) Doamnă preşedintă, aş dori doar să amintesc Grupului Socialist din Parlamentul European şi Grupului Partidului Popular European (Creştin-Democrat) şi Democraţilor Europeni că în acest Parlament există şi alte grupuri decât aceste două mari grupuri.
Hartmut Nassauer
- (DE) Doamnă preşedintă, un element legat de ordinea de zi. Poate aţi putea explica în baza cărui articol din Regulamentul de procedură i s-a acordat cuvântul domnului Schulz.
Preşedinta
Doamnelor şi domnilor, desigur, domnul Nassauer are dreptate. Totuşi, uneori, de dragul democraţiei, limitele pot fi încălcate uşor.
Doamnelor şi domnilor, i-am acordat cuvântul domnului Schulz în conformitate cu articolul 141 din Regulamentul de procedură. A avut tot dreptul să ia cuvântul.
Joseph Daul
- (FR) Doamnă preşedintă, a vorbit în numele Comisiei? Pentru că vrea să devină comisar? Sau a vorbit în calitate de preşedinte al grupului?
Vittorio Prodi
(IT) Doamnă preşedintă, aş vrea o clarificare. Din câte ştiu, votul final privind raportul Reul nu a avut loc. Puteţi verifica dacă este corect?
Preşedinta
Domnule Prodi, am adoptat amendamentul 3, care astfel înlocuieşte întreaga rezoluţie.
